‘ธปท.’ห่วงความเชื่อมั่นทรุด
ประสารยันเศรษฐกิจไทยยังไหว เปรียบครม.เหมือนทีมฟุตบอล
19 ก.ค. 2558

ประสารยันเศรษฐกิจไทยยังไหว เปรียบครม.เหมือนทีมฟุตบอล
ธปท.ระบุไทยเผชิญวิกฤตความเชื่อมั่น มองปรับ ครม.เหมือนทีมฟุตบอล
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ปัจจัยเสี่ยงทางด้านเศรษฐกิจที่ประเทศจะต้องเผชิญในช่วงครึ่งหลังของปี คือ ความเชื่อมั่น ซึ่งปัญหาแต่ละด้านที่เกิดขึ้นนั้นมีทางแก้ไขและปัจจัยบวกอยู่ แต่ขณะนี้บางเรื่องถ้าเรียกความเชื่อมั่นกลับมาได้จะส่งผลดีต่อเศรษฐกิจโดยรวม
สำหรับกระแสการปรับคณะรัฐมนตรี (ครม.) นั้น เห็นว่าการปรับ ครม.ก็เหมือนกับทีมฟุตบอล ซึ่งจะต้องมีการปรับเปลี่ยนแท็กติกและผู้เล่นในบางครั้ง ซึ่งในการปรับแต่ละครั้งอาจจะมีทั้งที่ถูกใจและไม่ถูกใจแฟนบอล
“เมื่อมีการปรับเปลี่ยนผู้เล่น บางครั้งแฟนบอลก็จะเฮ บางครั้งก็จะโห่ ถ้าผู้เล่นเล่นไม่ดี ก็อาจจะถูกแฟนบอลโยนกระป๋องใส่” นายประสาร กล่าว
ผู้ว่าการ ธปท. ระบุว่า ธปท.ยังคงประมาณการอัตราการเติบโตทางเศรษฐกิจปีนี้ไว้ที่ 3% ยังไม่ทบทวนตัวเลขอัตราการขยายตัวทางเศรษฐกิจในขณะนี้ เพราะโดยปกติจะทบทวนไตรมาสละครั้ง และยังคงดำเนินนโยบายการเงินในลักษณะผ่อนคลาย ทั้งสภาพคล่อง อัตราแลกเปลี่ยน อัตราดอกเบี้ย การเติบโตที่ 3% ยังไม่รวมผลกระทบจากปัญหาภัยแล้ง ที่กำลังติดตามดูอยู่ว่าจะส่งผลต่อเศรษฐกิจมากน้อยอย่างไร
ทั้งนี้ คาดว่าคณะกรรมการนโยบายการเงิน (กนง.) จะนำปัจจัยปัญหาภัยแล้งเข้าไปพิจารณาในการประชุม กนง.ในเดือน ส.ค.นี้ด้วย
นายจาตุรนต์ ฉายแสง อดีต รมว.ศึกษาธิการ กล่าวว่า รัฐบาลจะปรับ ครม.ในช่วงนี้ถือว่าสายเกินไป เพราะว่าปัญหาเศรษฐกิจถูกสะสมมานาน และเป็นปัญหาที่เชื่อมโยงกับต่างประเทศ ทั้งการส่งออก การท่องเที่ยว ที่ต้องอาศัยการเจรจา ความเชื่อมั่นจากนักลงทุนทั้งในและต่างประเทศ เนื่องจากไทยยังปกครองในระบอบที่ไม่เป็นประชาธิปไตย ทำให้ไม่เป็นที่ยอมรับ การเจรจาค้าขายทำได้ยาก
“ดังนั้น ต่อให้เปลี่ยนตัวบุคคลแต่ถ้ายังอยู่ภายใต้ระบอบเดิม ก็ไม่ทำอะไรให้ดีขึ้นได้  การทำงานรัฐบาลนี้ก็ขึ้นอยู่กับ พล.อ.ประยุทธ์ จันทร์โอชา นายกรัฐมนตรีและหัวหน้า คสช.คนเดียว รัฐมนตรีไม่กล้าพูด ไม่กล้าทำอะไร กลัวจะไปขัดกับนายกฯ” นายจาตุรนต์ กล่าว